《和李邦直学士沂山祈雨有应》
宋代·苏辙

宿雪虽盈尺，不救春夏旱。
吁嗟遍野天不闻，歌舞通宵龙一战。
旋开云雾布旌旗，复遣雷霆助舒卷。
雨声一夜洗尘埃，流入沟河朝不见。
但见青青黍与禾，老农起舞行人歌。
污邪满车尚可许，供输到骨期无它。
水行天地有常数，岁岁出入均无颇。
半年分已厌枯槁，及秋更恐忧滂沱。
谁能且共蛟龙语，时布甘泽无庸多。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。